Tiberiu Căpuşă și-a găsit echipă la o zi după ce a plecat de la UTA! A semnat un contract pe 2 ani
Fundaşul dreapta Tiberiu Căpuşă a semnat un contract pe doi ani cu clubul de fotbal FC Hermannstadt.
Tiberiu Căpuşă a semnat pe 2 ani cu FC Hermannstadt
Anunțul a fost făcut de gruparea sibiană pe pagina sa de Facebook. „După două sezoane consecutive în SuperLiga Romania, ne dorim să (re)construim frumos!
Ne dorim să ne consolidăm poziţia pentru care am muncit să o avem acum în prima divizie a fotbalului românesc! Cum nimic nu se face doar din vorbe, am trecut la FAPTE!
Aşa se face că în urmă cu puţin timp fundaşul dreapta Tiberiu Căpuşă a semnat un contract pentru următoarele două sezoane la echipa noastră!”, se arată în mesajul clubului.
Căpuşă are 26 de ani, iar pe CV-ul său se regăsesc echipe ca Viitorul/Farul Constanţa, „U” Cluj, Chindia Târgovişte şi UTA Arad, echipă pentru care în sezonul trecut a bifat 29 de meciuri, a marcat de două ori şi a oferit trei pase de gol.
De asemenea, Căpuşă are o prezenţă sub tricoul echipei naţionale a României, într-un meci amical împotriva Angliei. El este cotat la suma de 750.000 de euro pe site-urile de specialitate şi a semnat cu FC Hermannstadt din postura de fotbalist liber de contract.
Clubul UTA anunţase sâmbătă că „nu a mai dorit prelungirea înţelegerii cu Tiberiu Căpuşă”.